VW vlugbalspan wen Burgemeesterstrofee | News24
VW vlugbalspan wen Burgemeesterstrofee
VOLKSWAGEN Vlugbalklub se mansspan is vanjaar gekroon as die kampioenspan van die 2019 Burgemeesterstrofee kompetisie.
In die vroue-afdeling was dit die span van Nelson Mandela Universiteit wat net te goed was vir die res.
“Die dames-finaal het vir goeie vermaak gesorg. NMU se uitgeslape afrigter, Bakir Jallil, het sy span net te veel skietgoed geleer vir hulle opponente en VW Vlugbal se dames het tweede gekom,” sê Andrew Prins van die Nelson Mandelabaai Vlugbalunie.
Dit was veral NMU se Phuti Kgodu en Thabile Chiloane wat uitblinkers was vir hulle span.
Die grootste opwinding was die kragmeting in die mansfinaal tussen Volkswagen en Gelvandale vlugbalklubs.
“Dié wedstryd is oor 5 stelle beslis en het spel van hoogstaande gehalte opgelewer. Hulle was kop aan kop tot in die finale stel,” sê Prins.
“Maar die akkurate aangeewerk van Luwayne “Gaza” Uithaler het gesorg dat puik aanvallers soos Cheslynn May en Rashid Jappie ’n handvol was vir hulle opponente.
“Gelvandale het nie teruggestaan nie. Onder aanvoering van hulle inspirerende kaptein Gustav le Roux, het spelers soos Ashley Daniels, Basheer McCarthy en Samir Bently punt vir punt teruggeveg en in die wedstryd gebly,” sê Prins.
Die finale stel was deurslaggewend met die Volkswagen-manne se ondervinding en wringkrag wat die deurslag gegee het.
“Vlugbal het geseëvier en vir goeie vermaak gesorg wat toeskouers in groot getalle gelok het. Dankie aan al die ondersteuners. Saam maak ons vlugbal weer groot in Uitenhage,” sê Prins.– HEILIE COMBRINCK